CELEX: 32018R1718
Language: sk
Date: 2018-11-14 00:00:00
Title: Nariadenie Európskeho parlamentu a Rady (EÚ) 2018/1718 zo 14. novembra 2018, ktorým sa mení nariadenie (ES) č. 726/2004, pokiaľ ide o sídlo Európskej agentúry pre liekyText s významom pre EHP.

16.11.2018   
               
               
                  SK
               
               
                  Úradný vestník Európskej únie
               
               
                  L 291/3
               
            
         NARIADENIE EURÓPSKEHO PARLAMENTU A RADY (EÚ) 2018/1718
         zo 14. novembra 2018,
         ktorým sa mení nariadenie (ES) č. 726/2004, pokiaľ ide o sídlo Európskej agentúry pre lieky
         (Text s významom pre EHP)
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 114 a článok 168 ods. 4 písm. c),
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho hospodárskeho a sociálneho výboru (1),
         po porade s Výborom regiónov,
         konajúc v súlade s riadnym legislatívnym postupom (2),
         keďže:
         
                     (1)
                  
                  
                     Vzhľadom na to, že Spojené kráľovstvo 29. marca 2017 v súlade s článkom 50 Zmluvy o Európskej únii (ďalej len „Zmluva o EÚ“) oznámilo svoj úmysel vystúpiť z Únie, zvyšných 27 členských štátov na stretnutí 20. novembra 2017 v rámci zasadnutia Rady vybralo Amsterdam v Holandsku ako nové sídlo Európskej agentúry pre lieky (ďalej len „agentúra“).
                  
               
                     (2)
                  
                  
                     So zreteľom na článok 50 ods. 3 Zmluvy o EÚ by agentúra mala začať pôsobiť vo svojom novom sídle od 30. marca 2019.
                  
               
                     (3)
                  
                  
                     Na zabezpečenie riadneho fungovania agentúry na svojom novom mieste, by sa mala predtým, ako sa agentúra presťahuje do svojho nového miesta, uzatvoriť medzi agentúrou a Holandskom dohoda o sídle.
                  
               
                     (4)
                  
                  
                     Treba privítať, že orgány Holandska sa usilujú o to, aby zabezpečili prevádzkovú účinnosť, kontinuitu a nepretržité fungovanie agentúry počas a po presídlení. Vzhľadom na mimoriadnu situáciu sa však agentúra môže dočasne zamerať na svoje hlavné úlohy a uprednostňovať iné činnosti podľa ich vplyvu na verejné zdravie a schopnosť agentúry fungovať.
                  
               
                     (5)
                  
                  
                     Komisia by mala monitorovať celkový proces sťahovania agentúry do jej nového sídla a pomáhať tomuto procesu v medziach svojich právomocí.
                  
               
                     (6)
                  
                  
                     Z dôvodu naliehavosti by toto nariadenie malo nadobudnúť účinnosť hneď po jeho prijatí, aby mala agentúra dostatočný čas na presídlenie.
                  
               
                     (7)
                  
                  
                     Nariadenie Európskeho parlamentu a Rady (ES) č. 726/2004 (3) by sa preto malo zodpovedajúcim spôsobom zmeniť,
                  
               PRIJALI TOTO NARIADENIE:
         
            Článok 1
            V nariadení (ES) č. 726/2004 sa vkladá tento článok:
            
               
                  „Článok 71a
                  Agentúra má sídlo v Amsterdame v Holandsku.
                  Príslušné orgány Holandska prijmú všetky potrebné opatrenia na zabezpečenie toho, aby sa agentúra mohla presídliť do svojho dočasného miesta najneskôr do 1. januára 2019 a do svojho trvalého miesta najneskôr do 16. novembra 2019.
                  Príslušné orgány Holandska predložia Európskemu parlamentu a Rade písomnú správu o pokroku dosiahnutom pri úpravách dočasných priestorov a výstavbe budovy trvalého sídla do 17. februára 2019 a potom každé tri mesiace až dočasu, kým sa agentúra nepresídli do svojho trvalého miesta.“
               
            
         
         
            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.
            Toto nariadenie sa uplatňuje od 30. marca 2019.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Štrasburgu 14. novembra 2018
            
               
                  Za Európsky parlament
               
               
                  predseda
               
               A. TAJANI
            
            
               
                  Za Radu
               
               
                  predsedníčka
               
               K. EDTSTADLER
            
         
         
            (1)  Ú. v. EÚ C 197, 8.6.2008, s. 71.
         
            (2)  Pozícia Európskeho parlamentu z 25. októbra 2018 (zatiaľ neuverejnená v úradnom vestníku) a rozhodnutie Rady z 9. novembra 2018.
         
            (3)  Nariadenie Európskeho parlamentu a Rady (ES) č. 726/2004 z 31. marca 2004, ktorým sa stanovujú postupy Spoločenstva pri povoľovaní liekov na humánne použitie a na veterinárne použitie a pri vykonávaní dozoru nad týmito liekmi a ktorým sa zriaďuje Európska agentúra pre lieky (Ú. v. EÚ L 136, 30.4.2004, s. 1).